Gytis Ramunis

Gytis Ramunis (1950 m. vasario 2 d. Vilniuje – 1999 m. vasario 27 d. Vilniuje) – Lietuvos architektas, pedagogas.

 Biografija 

G. Ramunis gimė architekto Simono Ramunio ir prancūzų kalbos dėstytojos, vertėjos Ramutės Iešmantaitės-Ramunienės šeimoje.

1967-1972 m. studijavo ir baigė LSSR dailės institutą. Iki 1992 m. dirbo Miestų statybos projektavimo institute Vilniuje, buvo projektų vyriausiasis architektas. 1992–1999 m. buvo Vilniaus architektūros studijos direktoriaus pavaduotojas, projektų vadovas. 1979–1985 m. dėstė Vilniaus inžineriniame statybos institute, 1997–1999 m. – Vilniaus dailės akademijoje. 1991–1996 m. buvo Lietuvos architektų sąjungos Vilniaus skyriaus pirmininkas. 

 Žymesni darbai 

Vilniuje:
 S. Nėries paminklo architektūrinė dalis (su arch. G. Baravyku, skulp. V. Vildžiūnu, 1974). 
 Lietuvos edukologijos universiteto II rūmai T. Ševčenkos gatvėje (su arch. G. Baravyku, 1978), 
 Šeškinės prekybos centras (su kitais, 1986), 
 buvęs Kelių policijos tarnybos pastatas Laisvės pr. (1984, neišliko), su arch. K. Pempe,
 bankas „Hermis“ Jogailos gatvėje (su arch. K. Pempe, 1999; dabar SEB bankas), 
 daugiafunkcis kompleksas „Centrum“ su viešbučiu (su arch. K. Pempe, A. Asausku, K. Kisieliumi, A. Pliuču), gyvenamasis namas su prekybinėmis patalpomis K. Kalinausko gatvėje (su arch. K. Pempe, V. Lukoševičiumi, abu 1999)

Kiti projektai:
 Karaliaus Mindaugo paminklas Druskininkuose (su arch. K. Kisieliumi, K. Pempe, skulptoriai V. Kašuba, V. Aučyla, 1994),
 Domeikavos Lietuvos kankinių bažnyčia (su arch. K. Pempe, A. Asausku, R. Muloku, 1990–2005),
 Alytaus Švč. M. Marijos Krikščionių Pagalbos bažnyčia (su arch. K. Kisieliumi, K. Pempe, 1996–2001),
 Vilniaus miesto centro Neries dešiniojo kranto išplanavimo projektas (su kitais, 1992–1994). 

 Įvertinimai 

 1981, 1984 ir 1986 m. TSRS geriausių architektūros objektų konkursų laureatas.
 1986 m. apdovanotas TSRS valstybine Ministrų Tarybos premija.
 1998 m. apdovanotas Lietuvos Respublikos Vyriausybės meno premija.
 Lietuvos nacionalinės kultūros ir meno premijos laureatas, 1999 m.

 Nuorodos 

 Gytis Ramunis (vle.lt)

Kategorija:Lietuvos nacionalinės kultūros ir meno premijos laureatai
Kategorija:Lietuvos architektai
Kategorija:Lietuvos pedagogai